蚤晴發廣安軍晚宿萍池村莊
作者：范成大
朝代：宋

paragraphs: 夜雨洗煩蒸，曉風薦清穆。
雲頭隤鐵山，日脚迸金瀑。
暑塗一日凉，遠客萬事足。
羈人正奔波，觀者何陸續。
翠蓋立嚴粧，青裙行跣足。
俗陋介南徼，物華入東蜀。
竹萌苦已青，荔子酸猶綠。
修蘆密成籬，直柏森似纛。
泥乾馬蹄鬆，路坦亭堠速。
暮投何人莊，窗戶暗修竹。